Mugabe se ‘grondhervormingsplaag’ ’n gevaar vir SAPres. Robert Mugabe van Zimbabwe AfriSake veroordeel die uitlatings wat Robert Mugabe, Zimbabwiese president, oor die naweek gemaak het dat die oorblywende wit kommersiële boere in dié land van hul eiendomme verwyder moet word omdat Zimbabwiërs die grond nodig het. Dít was die nuutste dreigement van die ontredderde land se leier aan sy Zanu-PF ondersteuners, waar hy dit duidelik gemaak het dat sy regering met hernude grondgrype teen die handjievol oorblywende wit boere in die land sal begin. In 2000 het die land ’n uiters gewelddadige benadering tot grondhervorming aangepak waar plase van wit boere weggeneem is deur middel van inval. AfriSake stem saam met Obert Gutu, woordvoerder vir die MDC, dat Mugabe se nuutste voorneme sinneloos, rassisties, primitief en terugslaande is. “AfriSake is bevrees dat hierdie plaag van grondhervorming deur middel van onwettige grondinval oor die grens van Zimbabwe na Suid-Afrika sal versprei,” het Armand Greyling, regs- en beleidsanalis by AfriSake, gesê. “In die afgelope jaar het vele landbougrondeienaars AfriSake oor onwettige grondgrype gekontak. Sou politieke ekstremiste Mugabe se uitlatings gebruik om publieke ondersteuning in Suid-Afrika te werf, is ons bevrees dat die probleem handuit sal ruk. Ons het reeds ’n gevaarlike saak van onwettige grondbesetting van drie aangrensende eiendomme in Pienaarspoort, om slegs een voorval te noem.” AfriSake sal voortgaan om die regte van hul lede te beskerm en vir die Grondwetlike reg op eiendom te veg.